b'\n_START_ARTICLE_\nSergej Prokofjev\n_START_SECTION_\nBakgrunn og virke\n_START_PARAGRAPH_\nHan ble f\xc3\xb8dt i Sontsovka, et lite tettsted i n\xc3\xa5v\xc3\xa6rende Krasne i Donetsk oblast i Ukraina. Han var eneste barn. Moren var pianist, og faren en relativt velst\xc3\xa5ende jordbruksingeni\xc3\xb8r._NEWLINE_Som tretten\xc3\xa5ring kom Prokofjev inn p\xc3\xa5 konservatoriet i St. Petersburg i 1904, hvor han studerte komposisjon hos bl.a. Rimskij-Korsakov. Allerede som seksten\xc3\xa5ring i 1907 skrev han sin f\xc3\xb8rste pianosonate. I 1912 ble hans f\xc3\xb8rste pianokonsert fremf\xc3\xb8rt. Da han tok eksamen i 1914 hadde han skrevet fire operaer, fire verker for stort orkester og to konserter for piano.  ved konservatoriet i St. Petersburg._NEWLINE_I 1916\xe2\x80\x9317 skrev Prokofjev sin f\xc3\xb8rste symfoni. Denne var inspirert av symfoniene til \xc3\xb8sterrikske Joseph Haydn, og fikk navnet \xc2\xabDen klassiske\xc2\xbb. Symfonien ble en stor suksess, og regnes i dag blant Prokofjevs mest kjente verker._NEWLINE_I 1918, like etter den russiske revolusjon, flyttet han til USA, videre til Paris i 1920, til tyske Ettal i Bayern i 1922 f\xc3\xb8r han i 1923 slo seg ned i Paris og giftet seg med den spanske sangerinnen Lina Codina (1897\xe2\x80\x931989). De fikk to s\xc3\xb8nner. S\xc3\xb8nnen Sviatoslav (1924\xe2\x80\x932010) ble arkitekt og Oleg (1928\xe2\x80\x9398) kunstner. I 1936 vendte han tilbake til et Stalin-styrt Sovjet. Han skrev Peter og ulven samme h\xc3\xb8st._NEWLINE_Prokofjev var en usedvanlig mangesidig komponist, og komponerte innen de aller fleste sjangre: Operaer, balletter, oratorier, filmmusikk, symfonier, kammerverker, sonater og konserter. Prokofjev var dessuten kjent som en fremragende pianist, og ble bel\xc3\xb8nnet med f\xc3\xb8rstepremie i klaverspill ved konservatoriet da han fremf\xc3\xb8rte sin klaverkonsert nr. 1._NEWLINE_I 1941 m\xc3\xa5tte Prokofjev forlate kona Lina. Det var innf\xc3\xb8rt et forbudt for sovjetiske borgere \xc3\xa5 v\xc3\xa6re gift med utlendinger. Lina ble senere sendt til Sibir, anklaget for spionasje. Hun ble d\xc3\xb8mt til 20 \xc3\xa5rs fengsel, men etter Stalins d\xc3\xb8d, p\xc3\xa5 Prokofievs f\xc3\xb8dselsdag, ble hun frigitt og utvist fra Sovjetunionen. Prokofjev hadde dessuten blitt kj\xc3\xa6reste med Mira Mendelssohn (1915\xe2\x80\x9368), en poet han s\xc3\xa5 levde med._NEWLINE_I 1944 oppf\xc3\xb8rte han sin 5. symfoni. Denne er, sammen med den f\xc3\xb8rste symfonien, et h\xc3\xb8ydepunkt blant Prokofjevs symfonier. Disse to verkene er imidlertid temmelig forskjellige; der den f\xc3\xb8rste er et lite og \xc2\xabenkelt\xc2\xbb verk, er den femte et verk av en helt annen skala._NEWLINE_De siste \xc3\xa5rene av sitt liv var Prokofjev sterkt plaget av d\xc3\xa5rlig helse. Fra og med 1948 ble han dessuten utsatt for sterk kritikk fra de stalinistiske kulturmyndighetenes side og blant annet beskyldt for formalisme. Til tross for dette lyktes skapte han blant annet Sinfonia Concertante (for cello og orkester), og balletten Stenblomsten._NEWLINE_Etter \xc3\xa5tte \xc3\xa5r med sterk hodepine og svimmelhet d\xc3\xb8de han av hjernebl\xc3\xb8dning, samme dag som Josef Stalin (1878\xe2\x80\x931953), som han i 1939 hadde skrevet kantaten \xc2\xabZdravista\xc2\xbb (\xc2\xabSk\xc3\xa5len\xc2\xbb) til.'